मध्य प्रदेश विधानसभा चुनाव 2018 मुख्यमंत्री शिवराज सिंह चौहान के जीवन का सबसे कठिन चुनाव बनता जा रहा है. 2003 की जिस विधानसभा में वे मुख्यमंत्री बने, कांग्रेस को उखाड़ने वाला वह चुनाव उमा भारती के नेतृत्व में बीजेपी ने जीता था. उस समय सत्ता की कुर्सी उमा और बाबूलाल गौर से होते हुए किस्मत के धनी शिवराज तक आई थी. उस समय शिवराज इस तरह मुख्यमंत्री बने थे कि लगता था वह किसी की कठपुतली होंगे. उनका नरम व्यक्तित्व, दुबली-पतली काया, सादे सूती कपड़े और देहाती बोली उन्हें इस तरह पेश करती थी जैसे वे अस्थायी तौर पर बनाए गए मुख्यमंत्री हों.